**Ministru kabineta noteikumu projekta**

**“Kārtība, kādā iesniedzama informācija par interaktīvo azartspēļu un interaktīvo izložu organizēšanā izmantojamām programmām, paredzētajiem drošības un fizisko personu datu aizsardzības pasākumiem”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Azartspēļu un izložu likuma 47.panta otrā daļa, 80.panta septītā daļa, pārejas noteikumu 20.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Azartspēļu un izložu likuma 47.panta otrā daļa nosaka, ka informāciju par interaktīvo azartspēļu organizēšanā un ar elektronisko sakaru pakalpojumu starpniecību veiktajā likmju pieņemšanā izmantojamām programmām, par paredzētajiem drošības un fizisko personu datu aizsardzības pasākumiem iesniedz Ministru kabineta noteiktajā kārtībā.  Azartspēļu un izložu likuma 80.panta septītā daļa nosaka, ka informāciju par interaktīvo izložu organizēšanā izmantojamām programmām, par attiecīgajiem drošības un fizisko personu datu aizsardzības pasākumiem sniedz Ministru kabineta noteiktajā kārtībā. Ministru kabinets nosaka kārtību, kādā iesniedzama informācija par interaktīvo izložu organizēšanā izmantojamām programmām un par attiecīgajiem drošības un fizisko personu datu aizsardzības pasākumiem.  Ministru kabineta noteikumu projektā “Kārtība, kādā iesniedzama informācija par interaktīvo azartspēļu un interaktīvo izložu organizēšanā izmantojamām programmām, drošības un fizisko personu datu aizsardzības pasākumiem” (turpmāk - noteikumu projekts) pēc būtības tiek pārņemtas Ministru kabineta 2006.gada 17.oktobra noteikumu Nr.853 “Kārtība, kādā iesniedzama informācija par interaktīvo azartspēļu un izložu organizēšanas programmām, drošības un fizisko personu datu aizsardzības pasākumiem” (turpmāk – MK noteikumi Nr.853) normas, tās papildinot ar normām attiecībā uz interaktīvajām izlozēm, kā arī tās precizējot. Tādējādi noteikumu projekts attieksies gan uz interaktīvajām azartspēlēm, gan interaktīvajām izlozēm, un tā kā to regulējums noteikumu projektā pēc būtības ir līdzīgs, tad noteikumu projektā, pamatojoties uz juridiskās tehnikas prasībām, tiek lietots saīsinājums “turpmāk – interaktīvās spēles”.  Tā kā noteikumu projekta deleģējumā (Azartspēļu un izložu likuma (turpmāk – AIL) 47.panta otrā daļa) ir minēta ar elektronisko sakaru pakalpojumu starpniecību veiktā likmju pieņemšana, kas arī ir interaktīvā azartspēle (AIL 44.pants), tad šis interaktīvās azartspēles veids kā atsevišķs spēles veids noteikumu projekta nosaukumā netiek minēts.  Noteikumu projektā ir paredzēts noteikt kārtību, kādā Izložu un azartspēļu uzraudzības inspekcijā (turpmāk - inspekcija) iesniedzama informācija par:   1. programmām, kuras izmanto interaktīvo izložu un interaktīvo azartspēļu organizēšanā, t.sk. ar elektronisko sakaru pakalpojumu starpniecību veiktajā likmju pieņemšanā; 2. par paredzētajiem attiecīgajiem drošības un fizisko personu datu aizsardzības pasākumiem.   Iepriekšminētā informācija inspekcijā ir jāiesniedz, lai interaktīvo spēļu organizētājs varētu saņemt organizēšanas licenci. (AIL 47.panta pirmā daļa).  Noteikumu projektā ir noteiktas interaktīvo spēļu organizēšanas sistēmas sastāvdaļas, Izložu un azartspēļu inspekcijā iesniedzamais apraksts par spēļu organizēšanas sistēmu, t.sk. programmām, un atzinums par spēļu organizēšanas sistēmas testēšanas rezultātiem, kā arī kārtība, ja interaktīvās spēles organizētājs vēlas veikt izmaiņas spēļu organizēšanas sistēmā.  Saskaņā ar Saeimā 2015.gada 30.novembrī pieņemto likumu “Grozījumi Azartspēļu un izložu likumā” ir precizēta AIL 44.panta pirmā daļa, ietverot interaktīvo azartspēļu uzskaitījumā arī veiksmes spēles pa tālruni, Ņemot vērā šīs interaktīvās spēles specifiku, noteikumu projekta 7.punktā ir noteikts atsevišķs regulējums par atzinumu par spēļu organizēšanas sistēmas testēšanas rezultātiem.  Tā kā interaktīvās spēles darbību nevar nodrošināt, izmantojot tikai spēles programmu, MK noteikumos Nr.853 interaktīvo spēļu organizēšana tika skatīta sistēmiski, pamatojoties uz spēļu organizēšanas sistēmu, kas tika pārņemta arī noteikumu projektā.  Spēļu organizēšanas sistēmā šo noteikumu III nodaļā minēto informāciju nepieciešams glabāt, lai nodrošinātu interaktīvo izložu, interaktīvo azartspēļu vai ar elektronisko sakaru pakalpojumu starpniecību veikto likmju pieņemšanas (turpmāk – interaktīvās spēles) atbilstību paredzētajiem drošības pasākumiem, lai nepieļautu kādas personas ietekmi uz interaktīvo spēļu rezultātu, kā arī sabiedrības interešu un spēlētāju tiesību aizsardzību, t.sk. par spēles norisi atbilstoši normatīvajiem aktiem (piemēram, ja radušies strīdi par interaktīvās spēles norisi, spēlētāja vecumu u.tml.)  Saistībā ar drošības un fizisko personu datu aizsardzības pasākumiem noteikumu projekta III nodaļā ir noteikti principi, lai interaktīvā spēle noritētu godīgi un ar neparedzamu rezultātu*,* kā arī minēta informācija, kas tiek glabāta spēļu organizēšanas sistēmā, tai skaitā fizisko personu dati, kuriem noteikumu projektā atbilstoši deleģējumam ir noteikta šo datu aizsardzības kārtība tādējādi, ka atbilstoši noteikumu projekta 6. un 7.punktam tiek testēta spēļu organizēšanas sistēma, pārbaudot tās atbilstību III nodaļā noteiktajiem spēļu organizēšanas sistēmas drošības un fizisko personu datu aizsardzības pasākumiem.  Noteikumu projektā, salīdzinot ar MK noteikumiem Nr.853, tiek precizētas vairākas normas. Piemēram, noteikumu projekta 2.punktā ir precizētas spēļu organizēšanas sistēmas sastāvdaļas, 6. un 7.punktā ir precizētas institūcijas, kas sniedz atzinumu par spēļu organizēšanas sistēmas testēšanas rezultātiem, nosaukums (šo punktu redakcijas ir atbilstoši Ministru kabineta 2017. gada 24. janvāra noteikumu Nr. 42 “Grozījumi Ministru kabineta 2007. gada 20. novembra noteikumos Nr. 786 "Azartspēļu automāta, iekārtas un azartspēļu automāta spēles programmas atbilstības sertifikātā iekļaujamā informācija"” 1.1.apakšpunktam.  kā arī veikti vairāki redakcionāli precizējumi. Piemēram, lai nerastos pārpratumi, uz kādiem drošības pasākumiem tie attiecas, MK noteikumu projekta III nodaļas nosaukums tika izteikts kā “Spēļu organizēšanas sistēmasdrošības un fizisko personu datu aizsardzības pasākumi”.  No noteikumu projekta, salīdzinot ar MK noteikumiem Nr.853, tika svītrotas normas, kas praksē ir aktualitāti zaudējušas.  Ar Ministru kabineta noteikumu projekta spēkā stāšanos spēku zaudēs Ministru kabineta 2006.gada 17.oktobra noteikumi Nr.853 “Kārtība, kādā iesniedzama informācija par interaktīvo azartspēļu un izložu organizēšanas programmām, drošības un fizisko personu datu aizsardzības pasākumiem”.  Tā kā atbilstoši deleģējumam noteikumu projektā nav pamatojuma no MK noteikumiem Nr.853 pārņemt normas par izložu biļešu pārdošanu, izmantojot elektronisko sakaru pakalpojumus (AIL 74.panta trešā daļa), tad noteikumu projekta 17.punkts paredz, ka informāciju, kuru interaktīvās spēles organizētājs ieguvis, izpildot MK noteikumu Nr.853 prasības, glabā šajos noteikumos noteikto laika posmu. |
| 3. | Projekta izstrādē iesaistītās institūcijas | Izložu un azartspēļu uzraudzības inspekcija, VAS “Latvijas Loto”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izložu un azartspēļu uzraudzības inspekcija, kapitālsabiedrības, kas organizē interaktīvās azartspēles (Latvijā šobrīd ir 7 azartspēļu organizētāji) un VAS “Latvijas Loto”, kurai tiesības organizēt visu veidu izlozes. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme uz tautsaimniecību netiks mainīta, administratīvais slogs būtiski nepalielināsies. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par noteikumu projekta izstrādes uzsākšanu Finanšu ministrijas mājaslapas sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Noteikumu projekts tika nosūtīts saskaņošanai Izložu un azartspēļu uzraudzības inspekcijai, VAS “Latvijas Loto”. Tiks saskaņots ar Latvijas Darba devēju konfederāciju, biedrību “Latvijas Spēļu biznesa asociācija” un Latvijas Tirdzniecības un rūpniecības kameru. |
| 3. | Sabiedrības līdzdalības rezultāti | Noteikumu projekta izstrādē tika ņemti vērā Izložu un azartspēļu uzraudzības inspekcijas un VAS “Latvijas Loto” iebildumi un priekšlikumi. Noteikumu projekta saskaņošanas procesā tiks izvērtēti Latvijas Darba devēju konfederācijas, biedrības “Latvijas Spēļu biznesa asociācija” un Latvijas Tirdzniecības un rūpniecības kameras iebildumi un priekšlikumi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izložu un azartspēļu uzraudzības inspekcija, VAS “Latvijas Loto”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek grozīti. Jaunu institūciju izveide, esošo institūciju likvidācija vai reorganizācija netiek paredzēta.  Noteikumu projekts tiks realizēts esošo resursu ietvaros. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

Finanšu ministrijas valsts sekretāre B.Bāne

Zariņa 67095672

Indra.Zarina@fm.gov.lv